钦定古今图书集成/明伦汇编/皇极典/第216卷 > 金
## 钦定古今图书集成/明伦汇编/皇极典/第216卷 > 金

### 太祖以辽咸雍四年七月一日生

按《金史太祖本纪》：辽道宗时，有五色云气屡出东方，
大若二千斛囷仓之状。司天孔致和窃谓人曰：“其下
当生异人，建非常之事，天以象告，非人力所能为也。”
咸雍四年戊申七月一日，太祖生。

### 太宗以辽太康元年生以生日为天清节

按《金史太宗本纪》：“太宗，世祖第四子，辽太康元年乙
卯岁生。天会二年十月戊午，天清节，宋遣使来贺。”

### 熙宗以天辅三年七月七日生同皇考忌日改用正月十七日为万寿节

按《金史熙宗本纪》，熙宗，太祖孙，景宣皇帝子。天辅三
年己亥岁生，天会十三年正月庚午，即皇帝位。十四
年正月“乙酉万寿节，齐、高丽、夏遣使来贺。上本七月
七日生，以同皇考忌日，改用正月十七日。”

### 海陵以天辅六年生

按《金史海陵本纪》，“废帝海陵庶人辽王宗干第二子，
天辅六年壬寅岁生。天德三年正月戊子生辰，宋、高
丽、夏遣使来贺。”

### 世宗以天辅七年生以生日为万春节

按《金史世宗本纪》，世宗，太祖孙，睿宗子。天辅七年癸
卯岁生于上京。正隆六年十月即皇帝位。大定二年
四月乙亥，夏国遣使来贺万春节。按《金史礼志》：“元日圣诞上寿仪，皇帝陞御座，鸣鞭报时毕，殿前班小
起居，各复侍立位。舍人引皇太子并臣僚使客合班
入，至丹墀，舞蹈五拜平立。阁使奏诸道表，自皇太子
以”下皆再拜。引皇太子升殿褥位，搢笏，捧盏盘进酒，
皇帝受置于案，皇太子退复褥位，转盘与执事者出
笏。二阁使齐揖入栏子内，拜跪致词云：“‘元正启祚，品
物咸新，恭惟皇帝陛下与天同休’。若圣节则云‘万春
令节，谨上寿卮，伏愿皇帝陛下万岁！万岁！万万岁’！”祝
毕，拜，兴，复褥位，同。殿下群僚皆再拜。宣徽使称“有制”，
在位皆再拜。宣答曰：“履新上寿，与卿等内外同庆。”圣
节则曰：“得卿寿酒，与卿等内外同庆。”词毕，舞蹈，五拜
齐立。皇太子搢笏，执盘臣僚分班。教坊奏乐，皇帝举
酒，殿上下侍立臣僚皆再拜。皇太子受虚盏，退立褥
位，转盘与执事者出笏左下殿，乐止。合班在位臣僚
皆再拜。分引与宴官上殿，次引宋国人从，至丹墀，再
拜，不出班，奏“圣躬万福”，再拜喝“有敕赐酒食”，有再拜。
各祗候平立，引左廊立，次引高丽、夏人从，如上仪毕，
分引左右廊立。御果床入进酒，皇帝饮则坐宴，侍立
臣皆再拜。进酒官接盏还位，坐宴官再拜，复坐。行酒，
传宣立饮讫，再拜坐。次从人再拜，坐三盏，致语，揖臣
使并从人立，诵口号毕，坐宴侍立官皆再拜，坐次从
人再拜坐。食入七盏，曲将终，揖从人立，再拜毕，引出。
闻曲时，揖臣使起，再拜，下殿果床出，至丹墀，合班谢
宴，舞蹈五拜，各祗候分引出。大定六年正月，上御大
安殿，受皇太子以下百官及外国使贺，赐文武五品
以上侍坐者，有定员，为常制。十七年，诏以皇族袒免
以上亲，虽无官爵封邑，若与宴，当有班次。礼官言：“按
《唐典》，皇家周亲视三品；大功亲、小功尊属四品小功
亲、缌麻尊属视五品，缌麻袒免以上视六品上。合以
此制为班次。”

### 章宗以大定八年七月丙戌生号天寿节

按《金史章宗本纪》：章宗，显宗嫡子。大定八年，世宗幸
金莲川，“秋七月丙戌，次冰井，上生。”二十九年春正月
“癸巳，即皇帝位。三月己酉，诏以生辰为天寿节。”

### 卫绍王以大安元年生

按《金史卫绍王本纪》：“大安元年八月万秋节，宋遣使
来贺。”

### 宣宗以大定三年生

按《金史宣宗本纪》：“宣宗，显宗长子，大定三年癸未岁
生，至宁元年八月即皇帝位。贞祐三年三月壬申，长
春节，宋遣使来贺。”

### 哀宗以承安三年八月二十三日生

按《金史哀宗本纪》：“哀宗，宣宗第三子，承安三年八月
二十三日生于翼邸。”